ກະບົດ ຕາ​ລີ​ບານ ບຸກ​ເຂົ້າຍຶດ ເມືອງຫຼວງ ​ແຂວງ Uruzgan
ການ​ສູ້​ລົບ​ກັນ​ໃນ​ເວລາ​ນີ້ ແມ່ນ​ກຳລັງ​ດຳ​ເນີນ​ຢູ່​ຕໍ່​ມາ ​​ໃນ​ບໍລິ​ເວນ​ອ້ອມ​ແອ້ມ ກອງ​ບັນຊາການ​ຕຳຫຼວດ ​ຄຸກ​​ໃຫຍ່ ​ແລະ​​ໂຮງການ​​ແຂວງ.​
ກຸ່ມຫົວຮຸນແຮງ ຕາລີບານ ໄດ້ບຸກເຂົ້າສູ່ເຂດໃຈກາງເມືອງຫຼວງຂອງແຂວງ Uruzgan  ໃນພາກກາງຂອງປະເທດອັຟການິສຖານ ຊຶ່ງໄດ້ກໍ່ໃຫ້ເກີດການປະທະກັບກອງກຳລັງຮັກສາຄວາມປອດໄພອັຟການິສຖານຢ່າງດຸເດືອດ ອີງຕາມເຈົ້າໜ້າທີ່ທ້ອງຖິ່ນແລະພວກກະບົດ ຕົ້ນສັບປະດານີ້ ພວກກະບົດຕາລີບານ ໄດ້ເລີ້ມການໂຈມຕີແບບມີການປະສານງານກັນ ທີ່ເມືອງ Tarin Kot ເມືອງຫຼວງຂອງແຂວງດັ່ງກ່າວ ແລະໂຈມຕີດ່ານຮັກສາຄວາມປອດໄພ ສຳຄັນ ກ່ອນທີ່ຈະບຸກເຂົ້າເມືອງ ໃນຕອນເຊົ້າວັນພະຫັດມື້ນີ້ ຊຶ່ງທາງໂທລະພາບຂອງ ອັຟການິສຖານ ໄດ້ອ້າງເອົາຄຳເວົ້າຂອງເຈົ້າໜ້າທີ່ທ້ອງຖິ່ນ ພວກເຂົາເຈົ້າກ່າວວ່າ ກອງກຳລັງພິເສດຂອງອັຟການິສຖານໄດ້ໄປເຖິງເມືອງດັ່ງກ່າວ ເພື່ອຊ່ອຍຕ້ານຢັນກຸ່ມກະບົດຕາລິບັນ ໂຄສົກກຸ່ມຫົວຮຸນແຮງອິສລາມ ໄດ້ອ້າງເອົາຄວາມຮັບຜິດຊອບວ່າ ພວກນັກຕໍ່ສູ້ຂອງຕົນໄດ້ຍຶດເອົາບໍລິເວນສ່ວນໃຫຍ່ຂອງເມືອງ Tarin Kot ແລະປະຈຸບັນນີ້ ກຳລັງສູ້ລົບກັບກອງກຳລັງຮັກສາຄວາມປອດໄພອັຟການິສຖານ ການສູ້ລົບກັນໃນເວລານີ້ແມ່ນກຳລັງດຳເນີນຢູ່ຕໍ່ມາ ໃນບໍລິເວນອ້ອມແອ້ມກອງບັນຊາການຕຳຫຼວດ ຄຸກໃຫຍ່ ແລະໂຮງການເຈົ້າແຂວງ ເຈົ້າໜ້າທີ່ແຂວງກ່າວວ່າ ພວກເຂົາເຈົ້າ ບໍ່ສາມາດຮ້ອງຂໍການໂຈມຕີທາງອາກາດ ເພື່ອຍຸຕິການບຸກຄືບໜ້າຂອງພວກກະບົດ ຍ້ອນຢ້ານວ່າ ຜົນກະທົບທີ່ຈະຕາມມາ ເພາະວ່າ ພວກໂຈມຕີທີ່ວ່ານີ້ ປະປົນຢູ່ໃນເຂດທີ່ມີພົນລະເຮືອນອາໄສຢູ່ ພວກຕໍ່ສູ້ຂອງກຸ່ມ ຕາລີບານ ຈາກເຂດອ້ອມແອ້ມຄືແຂວງ Helmand ແລະແຂວງ Kandahar ໄດ້ສົ່ງກຳລັງໄປສະໜັບສະໜູນເປັນຈຳນວນຫຼວງຫຼາຍໃນຕອນກາງຄືນ ເພື່ອເຂົ້າຄວບຄຸມເມືອງ Tarin Kot ຊຶ່ງຈຳນວນດັ່ງກ່າວນີ້ ແມ່ນຫຼາຍກວ່າ ກອງກຳລັງທະຫານລັດຖະບານ ອີງຕາມສື່ມວນຊົນທ້ອງຖິ່ນ ຍັງບໍ່ທັນມີລາຍງານທີ່ເຊື່ອຖືໄດ້ ກ່ຽວກັບຈຳນວນຜູ້ບາດເຈັບລົ້ມຕາຍ ເຖິງແມ່ນວ່າທັງສອງຝ່າຍຕ່າງກໍອອກມາກ່າວອ້າງວ່າ ຕົນໄດ້ສ້າງຄວາມເສຍຫາຍຢ່າງໜັກ ໃຫ້ແກ່ຝ່າຍກົງກັນ ຂ້າມ ກອງກຳລັງຮັກສາຄວາມປອດໄພອັຟການກິສຖານ ທີ່ໄດ້ຮັບການສະໜັບສະໜຸນຈາກກຳ ລັງ ອົງການເນໂຕ ແມ່ນເພັ່ງເລັງຄວາມພະຍາຍາມຂອງພວກເຂົາເຈົ້າໃນປີນີ້ ເພື່ອປ້ອງກັນເຂດເທດສະບານຂອງເມືອງຕ່າງໆ ໃນແຂວງ Helmand ແລະບັນດາແຂວງທາງພາກເໜືອ ທີ່ຮວມມີ Kunduz ບ່ອນທີ່ກຸ່ມຕາລີບານ ໄດ້ເລີ້ມການໂຈມຕີເລື້ອຍໆ ແລະໄດ້ເຂົ້າຍຶດເອົາຫຼາຍເຂດ